Indstilling

| Til | Aarhus Byråd via Magistraten |
| --- | --- |
| Fra | Borgmesterens Afdeling |
| Dato | 5. juni 2023 |

# LGBT+-politik og handleplan

En politik og handleplan for en mangfoldig og god by.

## Resume

LGBT+-borgere oplever lavere trivsel, større ensomhed og højere utryghed end den øvrige del af aarhusianerne.

Et bredt flertal i byrådet besluttede derfor på byrådsmødet den 19. januar 2022, at Aarhus skulle have en LGBT+-politik og handleplan.

Med tre mål, fem temaer og en række handlinger bidrager politikken og handleplanen til at virkeliggøre byrådets ambition – at Aarhus skal være en god by for alle, hvor alle har lige mulighed for at deltage i fællesskabet uanset seksualitet og kønsidentitet.

LGBT+-politikken og handleplanen er udviklet med Aarhuskompasset i hånden. Gennem en involverende proces har en bred række af aktører været med til at udvikle politikken. LGBT+HUSET, LGBT+-foreninger, borgere og organisationer er nogle af de aktører, der har bidraget.

Forslag til LGBT+-politikken har været sendt i offentlig høring. I den forbindelse er der kommet 25 høringssvar (se bilag 4).

## Beslutningspunkter

Det indstilles:

At 1) Aarhus Kommunes LGBT+-politik og handleplan godkendes.

At 2) Politikken og handleplanen træder i kraft, når den vedtages, og handleplanens indsatser iværksættes løbende.

## Hvorfor fremsendes indstillingen?

Et beslutningsforslag fra S, V, SF, KF, EL og RV om en LGBT+ politik i Aarhus Kommune blev vedtaget i byrådet den 1. september 2021.

På baggrund af en indstilling fra Borgmesterens Afdeling vedtog byrådet den 19. januar 2022, at sætte en proces i gang om udvikling af LGBT+ politikken og handleplanen.

Forslaget om en LGBT+-politik og handleplan var motiveret af dels national forskning, og dels resultaterne af en lokal undersøgelse, bestilt af Udvalget for Mangfoldighed og Ligestilling, om LGBT+-borgeres oplevelse af Aarhus som by og kommune.

I undersøgelsen nævnes blandt andet, at LGBT+-borgere i højere grad oplever mistrivsel, ensomhed og utryghed. Derudover oplever nogle, at Aarhus Kommune ikke anerkender deres kønsidentitet eller seksuelle orientering.

I byrådet blev det besluttet at igangsætte en politikudviklingsproces med udgangspunkt i Aarhuskompassets tilgang. Formålet var blandt andet at sikre et bredt ejerskab og værdi for borgerne samt understøtte reel forandring for LGBT+-miljøet.

Aarhuskompasset har således været omdrejningspunkt for udvikling af politikken og handleplanen. Processen har skabt en forståelsesramme, der gør myndighederne klogere på borgerne. Og borgerne klogere på myndighederne.

LGBT+-politikken og handleplanen er blevet til i et samarbejde med den kommunale arbejdsgruppe for LGBT+HUSET og med tæt involvering af LGBT+-borgere, LGBT+-foreninger, interessenter og Aarhus Kommunes forvaltninger. Via interviews, workshops, såkaldte master-classes, dialogmøder mv. har der været mulighed for at komme med bidrag til politikken.

Denne politik og handleplan var i åben høring fra den 30. marts til den 28. april 2023. Der er modtaget 25 høringssvar fra forskellige interessenter, foreninger, råd og nævn og private borgere. Generelt er høringssvarene positive, og der er fortsat kommet input til at præcisere politikken og handleplanen. Så vidt det er muligt, er forslagene blevet indarbejdet i den fremsendte version af politikken og handleplanen.

Bilag 4 præsenterer et resumé af høringssvarene og arbejdsgruppens bemærkninger til forslagene, og et link til samtlige høringssvar.

Udkast til LGBT+-politik og handleplan har været fremlagt til drøftelse i de politisk stående udvalg, i handicaprådet og i udvalget for Mangfoldighed og Ligestilling.

## Hvilken værdi skabes for borgere og samfund?

Politikken og handleplanen skal understøtte Aarhusmålene og bidrage til, at Aarhus bliver en god by for alle - også LGBT+-borgere.

Aarhus skal være en mangfoldig by, hvor LGBT+-personer bliver mødt på samme måde som byens øvrige borgere.

Med politikken skabes et værdigrundlag og pejlemærke for rammerne og kulturen for Aarhus og Aarhus Kommunes arbejde. Tre mål udgør den overordnede ramme:

* *Alle børn, unge og voksne er trygge og trives,*
* *A*lle føler sig anerkendt og respekteret,
* *Aarhus er en mangfoldig og attraktiv by at leve og arbejde i – som Regnbuebyen Aarhus*

Målene i politikken realiseres dels gennem de fem temaer og de konkrete initiativer, der er beskrevet i handleplanen. Og dels via samspillet mellem LGBT+-foreninger, LGBT+HUSET, LGBT+-borgere og interesserede borgere, kommune, andre myndigheder, virksomheder og interessenter.

Aarhus Kommune vil med LGBT+-politikken, i lighed med København og andre store byer i og uden for Europa, tage et større socialt ansvar, og skabe grundlaget for en større mangfoldighed i kommunen.

Politikken bidrager til at mangfoldiggøre byens identitet for LGBT+-borgere og for Aarhus som helhed.

## Hvad, hvem og hvordan?

Målene i politikken realiseres via fem temaer:

* Sundhed
* Viden og inkluderende sprog i dagtilbud-, uddannelses- og fritidstilbud
* Tryghed
* Et mangfoldigt byliv og synlighed
* Mødet mellem borgere og Aarhus Kommune

I sammenhæng med LGBT+-politikken er der udarbejdet en handleplan. Her beskrives indsatser, der understøtter realisering af politikken.

Handleplanen er et dynamisk redskab, der forventes at udvikle sig i løbet af politikkens løbetid.

LGBT+-politikken og handleplanen er en tværgående politik, hvor de enkelte magistratsafdelinger enkeltvis og i samspil med andre foreninger, forvaltninger og aktører varetager implementering af politikken og initiativerne i handleplanen.

Der afrapporteres løbende på implementering af politikken og handleplanen til arbejdsgruppen for LGBT+HUSET, som fungerer som sparringspartner og følgegruppe for magistratsafdelingerne i forbindelse med, at implementeringen igangsættes.

## 6. Hvilke ressourcer kræves?Initiativerne i handleplanen kan igangsættes inden for afdelingernes eksisterende, økonomiske ramme. Derudover fremgår en række, mulige initiativer i bilag 3, som alle kræver særskilt finansiering. Disse kan løftes ind i budgetforhandlingerne via fremsendelse af budgetforslag.

Arbejdet for at sikre et inkluderende sprogbrug via gennemgang af standardbreve og formularer i alle afdelinger kan afføde nogle ekstra omkostninger i form af administrativt ressourceforbrug i afdelingerne under gennemgangen.

Arbejdsgruppen for LGBT+HUSET finansieres inden for afdelingernes eksisterende, økonomiske ramme. Denne finansiering er vigtig for at sikre politikkens forankring i Aarhus Kommune.

Frivillige LGBT+-foreninger og samarbejde mellem LGBT+-borgere, foreninger, virksomheder og offentlige myndigheder er hjørnestenen i Aarhus Kommunes LGBT+-politik. Det lange seje træk i og mellem foreningerne, herunder LGBT+HUSET som paraply, er en forudsætning for fortsat udvikling på området.

Det er vigtigt, at Aarhus Kommune og andre myndigheder fortsat støtter LGBT+HUSET og foreningerne med finansiering og støtte til samarbejde, kapacitetsopbygning og kontinuitet som et grundlag for, at foreningerne også selv kan skaffe midler til projekter og aktiviteter.

## Hvordan følges der op?

Magistratsafdelingerne er, som angivet i handleplanen, ansvarlige for implementeringen. Arbejdsgruppen for LGBT+ HUSET følger op med en evalueringsplan for politikken, der forelægges direktørgruppen til godkendelse ultimo 2024.

Borgmesterens Afdeling har ansvar for at koordinere arbejdet i arbejdsgruppen for LGBT+HUSET. Alle Magistratsafdelinger deltager med en repræsentant i arbejdsgruppen.

Politisk er LGBT+-området forankret i Byrådet og i Økonomiudvalget.

Byrådet følger op på politikken 2 år efter vedtagelse.

Jacob Bundsgaard

/

Martin Østergaard

Christensen

| Bilag |  |
| --- | --- |
| Bilag 1:Bilag 2:Bilag 3:Bilag 4:Bilag 5:Bilag 6: | LGBT+-politik for Aarhus KommuneHandleplan for LGBT+-politikkenLGBT+-handlinger, der kræver særskilt finansieringKort om høringssvar og oversigt med linkBeslutningsforslag fra S, V, SF, KF, EL og RV i Aarhus Byråd om LGBT+-politik for AarhusIndstilling om svar på forslag fra S, V, SF, KF, Ø og RV om udarbejdelse af en LGBT+-politik og handleplan for Aarhus Kommune |
|  |  |

Tidligere beslutninger

* Byrådet har den 1. september 2021 besluttet, at forslaget fra S, V, SF, KF, EL og RV om LGBT+ politik for Aarhus skal behandles i Magistraten med henblik på byrådsbehandling.
* Byrådet vedtog indstilling til byrådet den 19. januar 2022 fra Borgmesterens Afdeling via Magistraten om: ”Svar på forslag fra S, V, SF, KF, EL og RV om udarbejdelse af en LGBT+ politik og handleplan for Aarhus Kommune”.
* Magistraten har den 27. marts 2023 drøftet udkast til LGBT+ politik og handleplan.

|  |  |  |
| --- | --- | --- |
| Fælles Service |  | Antal tegn: 6374 |
|  | Sagsbehandler: Kirstine Maj og Anders Kirkedal NielsenTlf.: 42 18 88 06E-post: nianki@aarhus.dk |
|  |
|  |